ਕਪਿਲ ਸ਼ਰਮਾ
ਕਪਿਲ ਸ਼ਰਮਾ (ਅੰਗ੍ਰੇਜ਼ੀ: Kapil Sharma; ਜਨਮ ਨਾਮ: ਕਪਿਲ ਪੁੰਜ; 2 ਅਪ੍ਰੈਲ 1981) ਇੱਕ ਭਾਰਤੀ ਸਟੈਂਡ-ਅੱਪ ਕਾਮੇਡੀਅਨ, ਟੈਲੀਵਿਜ਼ਨ ਹੋਸਟ, ਅਭਿਨੇਤਾ, ਡਬਿੰਗ ਕਲਾਕਾਰ, ਨਿਰਮਾਤਾ ਅਤੇ ਗਾਇਕ ਹੈ। ਕਪਿਲ ਸ਼ਰਮਾ ਨੂੰ "ਦਿ ਕਪਿਲ ਸ਼ਰਮਾ ਸ਼ੋਅ" ਦੇ ਮੇਜ਼ਬਾਨ ਵਜੋਂ ਆਪਣੀ ਭੂਮਿਕਾ ਲਈ ਵਿਆਪਕ ਤੌਰ 'ਤੇ ਜਾਣਿਆ ਜਾਂਦਾ ਹੈ। ਉਸਨੂੰ ਪੰਜ ਵਾਰ ਇੰਡੀਅਨ ਟੈਲੀਵਿਜ਼ਨ ਅਕੈਡਮੀ ਅਵਾਰਡਾਂ ਸਮੇਤ ਹੋਰ ਕਈ ਪੁਰਸਕਾਰ ਮਿਲੇ ਹਨ। ਸ਼ਰਮਾ ਨੇ 2007 ਵਿੱਚ ਸਟੈਂਡ-ਅੱਪ ਕਾਮੇਡੀ ਰਿਐਲਿਟੀ ਸ਼ੋਅ, "ਦ ਗ੍ਰੇਟ ਇੰਡੀਅਨ ਲਾਫਟਰ ਚੈਲੇਂਜ - ਸੀਜ਼ਨ 3" ਜਿੱਤਿਆ। ਉਸਨੇ "ਕਾਮੇਡੀ ਨਾਈਟਸ ਵਿਦ ਕਪਿਲ" ਅਤੇ "ਫੈਮਿਲੀ ਟਾਈਮ ਵਿਦ ਕਪਿਲ" ਵਰਗੇ ਟੈਲੀਵਿਜ਼ਨ ਕਾਮੇਡੀ ਸ਼ੋਅ ਦੀ ਮੇਜ਼ਬਾਨੀ ਅਤੇ ਨਿਰਮਾਣ ਕੀਤਾ ਹੈ। ਉਸਨੇ ਵੱਖ-ਵੱਖ ਭਾਈਵਾਲਾਂ ਦੇ ਨਾਲ ਕਾਮੇਡੀ ਸ਼ੋਅ "ਕਾਮੇਡੀ ਸਰਕਸ" ਦੇ ਕਈ ਸੀਜ਼ਨ ਜਿੱਤੇ ਹਨ ਅਤੇ 2011 ਵਿੱਚ ਸਿੰਗਿੰਗ ਰਿਐਲਿਟੀ ਸ਼ੋਅ "ਸਟਾਰ ਯਾ ਰੌਕਸਟਾਰ" ਵਿੱਚ ਹਿੱਸਾ ਲਿਆ, ਜਿੱਥੇ ਉਹ ਦੂਜੇ ਰਨਰ-ਅੱਪ ਵਜੋਂ ਸਮਾਪਤ ਹੋਇਆ। ਸ਼ਰਮਾ ਨੇ ਆਪਣੀ ਫਿਲਮ ਕਰਿਅਰ ਦੀ ਸ਼ੁਰੁਆਤ 'ਕਿਸ ਕਿਸਕੋ ਪਿਆਰ ਕਰੂੰ' (2015) ਨਾਲ ਕੀਤੀ, ਜੋ ਇੱਕ ਮੱਧਮ ਸਫਲਤਾ ਸੀ। ਇਸ ਤੋਂ ਬਾਅਦ ਉਹ "ਫਿਰੰਗੀ" (2017), ਅਤੇ "ਜ਼ਵਿਗਾਟੋ" (2023) ਵਿੱਚ ਵੀ ਦਿਖਾਈ ਦਿੱਤਾ। ਸ਼ਰਮਾ ਨੇ "ਦ ਐਂਗਰੀ ਬਰਡਜ਼ ਮੂਵੀ 2" (2019) ਲਈ ਹਿੰਦੀ ਡਬਿੰਗ ਕੀਤੀ। ਕਪਿਲ ਸ਼ਰਮਾ ਨੇ ਲਾਈਵ ਸਟੈਂਡ-ਅੱਪ ਕਾਮੇਡੀ-ਸਟੇਜ ਸ਼ੋਅ ਵੀ ਕੀਤੇ।